LATVIJAS REPUBLIKAS PROKURATŪRA

**Prokuroru ATESTĀCIJAS komisija**

**LĒMUMS**

Rīgā

|  |  |  |
| --- | --- | --- |
| 23.03.2021. | Nr. | P-104-670-2021-00056 |

Latvijas Republikas Prokuratūras Prokuroru atestācijas komisija (turpmāk – Komisija) šādā sastāvā:

|  |  |
| --- | --- |
| līdzpriekšsēdētājs: | Aivars Ostapko (sēdes vadītājs), |
| līdzpriekšsēdētājs: | Inga Miķelsone-Indāne, |
| komisijas locekļi: | Armīns Meisters, Ligita Vehi, Ivonna Ašmane, Aigars Bičušs, Andris Gusarovs, |
| komisijas sekretāre: | Lita Sakoviča, |
| piedaloties: | Uldim Cinkmanim, |

2021.gada 11.martā, izskatījusi Komisijas sēdē jautājumu par Organizētās noziedzības un citu nozaru specializētās prokuratūras prokurora ***Ulda Cinkmaņa*** iespējami pieļautajiem Latvijas Prokuroru ētikas kodeksa (turpmāk arī – Prokuroru ētikas kodekss) normu pārkāpumiem,

***konstatēja***

Par Organizētās noziedzības un citu nozaru specializētās prokuratūras prokurora Ulda Cinkmaņa iespējams pieļautiem Prokuroru ētikas kodeksa normu pārkāpumiem attiecībā uz rīcību, kas atspoguļota 2021.gada 2.februāra rakstā “Prokurors Cinkmanis: “Visapkārt pida\*\*si!” ar video (<https://puaro.lv/tiesiskums/prokurors-cinkmanis-visapkart-pidasi/>) un 2021.gada 12.februārī rakstā “Borovkovs: Tiesu varu diskreditē prokurors – deģenerāts” ar atsauci uz  **“RīgaTV 24”** raidījumu (<https://www.la.lv/1641577-2>), prokuratūrā veikta pārbaude.

2021.gada 24.februārī pārbaudes materiāli kopā ar atzinumu norādīto apstākļu izvērtēšanai saņemti Komisijā.

No materiāliem izriet, ka prokuratūrā jau tika veikta pārbaude par prokurora U.Cinkmaņa uzvedību 2020.gada 17.oktobra latviešu metāla grupas “Skyforger” koncerta apmeklējuma laikā Latgales vēstniecībā “Gors” Rēzeknē atbilstoši tai informācijai un video, kas bija pieejami interneta vietnē <https://puaro.lv> publicētajā 2020.gada 5.novembra rakstā ““Paņemsim šļuškas un vienkārši…” – prokurors Uldis Cinkmanis rupji izrunājas un ālējas publiskā vietā” (<https://puaro.lv/tiesiskums/panemsim-sluskas-un-vienkarsi-prokurors-uldis-cinkmanis-rupji-izrunajas-un-alejas-publiska-vieta/>) un interneta vietnē https://jauns.lv 2020.gada 3.novembra rakstā – [https://jauns.lv/raksts/zinas/411930-video-panemsim-sluskas-un-vienkarsi-prokurors-uldis cinkmanis-nofilmets-rupji-alejamies-publiska-vieta](https://jauns.lv/raksts/zinas/411930-video-panemsim-sluskas-un-vienkarsi-prokurors-uldis%20cinkmanis-nofilmets-rupji-alejamies-publiska-vieta).

2020.gada 16.decembrī Komisija, izvērtējot tobrīd publiskajā telpā pieejamo informāciju un videomateriālus, nolēma, ka prokurora U.Cinkmaņarīcībā nav saskatāmi Prokuroru ētikas kodeksa normu pārkāpumi.

Ņemot vērā norādīto, Komisija nevērtē materiālus un prokurora U.Cinkmaņa rīcību tajā daļā, kas jau izvērtētā 2020.gada 16.decembra Komisijas sēdē, bet vērtē to papildu informāciju, kas kļuvusi zināma pēc 2020.gada 16.decembra Komisijas lēmuma pieņemšanas.

U.Cinkmanis 2020.gada 17.oktobrī Latgales vēstniecībā “Gors” Rēzeknē grupas “Skyforger” koncertā atradies bez augšējās daļas apģērba līdz viduklim, kas nofilmēts, kā arī nofilmēta U.Cinkmaņa saruna kafejnīcā. Salīdzinot Komisijas iepriekš vērtētos video un šobrīd publicēto video, secināms, ka visi šie video atspoguļo prokurora U.Cinkmaņa 2020.gada 17.oktobra latviešu metāla grupas “Skyforger” koncerta apmeklējumu Latgales vēstniecībā “Gors” Rēzeknē. Atšķirība ir tā, ka 2021.gada februārī publicētais video ir plašāks, kas parāda prokurora U.Cinkmaņa uzvedības raksturu un citu apkārtējo personu reakcijas uz tiem.

No 2021.gada februāra video redzams, ka prokurora U.Cinkmaņa uzvedība ir skaļa, tiek lietoti rupji, necenzēti izsaucieni, kas piesaista blakus galdiņa sēdētāju uzmanību. Minētais redzams video <https://puaro.lv/tiesiskums/prokurors-cinkmanis-visapkart-pidasi/>, ieraksta laiks no 00:57 līdz 01:01. Tāpat šajā video, ieraksta laikā no 00:35 līdz 00:42 dzirdams kā U.Cinkmanis lieto vārdus – “*gay”* un *“pidarasi”*.

Komisijā saņemtajā atzinumā pārbaudes veicējs norādījis, ka prokuroram kā vienam no svarīgākajām tiesu varas amatpersonām ir jāapzinās, ka viņam ir paaugstinātas uzvedības prasības arī privātajā dzīvē, tādēļ prokurora U.Cinkmaņa iespējami izdarītie Prokuroru Ētikas kodeksa normu pārkāpumi skatāmi Komisijā. Tāpat pārbaudes veicējs norādījis, ka šīs sarunas, lietojot necenzētus vārdus, ir notikušas publiskā vietā, tamdēļ, prokuroram it sevišķi, bija jāapzinās, ka kāds varētu tās dzirdēt. Konkrētajā situācijā tās ir arī publiski pieejamas, kas var radīt kļūdainu priekštatu par prokurora objektivitāti. Tādēļ Komisijā būtu arī jāvērtē prokurora U.Cinkmaņa uzvedības atbilstība Prokuroru ētikas kodeksa 2.punktam, kas nosaka, ka prokurors nedrīkst ar vārdiem vai rīcību radīt kļūdainu priekštatu par savu neobjektivitāti vai aizspriedumainību, kas vērsti uz seksuālo orientāciju.

Organizētās noziedzības un citu nozaru specializētās prokuratūras prokurors U.Cinkmanis ir sniedzis rakstiskus paskaidrojumus par minētajiem apstākļiem. Attiecībā par uzvedību 2020.gada 17.oktobrī Latgales vēstniecībā “Gors” Rēzeknē, apmeklējot grupas “Skyforger” koncertu, U.Cinkmanis paskaidrojis, ka *“[..] Attiecībā par necenzētu vārdu lietošanu, atkārtoti vēlos norādīt, ka minētajos rakstos pievienotajā video, redzamā saruna ir personiska rakstura ar saviem bijušajiem kolēģiem [..] Ņemot vērā, ka ar pie galda sēdošajām personām esmu pazīstams jau vairāk kā četrus gadus, tad sarunā tika izmantotas mums trim saprotams frāzes, tostarp norādu, ka ar vārdu “pidarasi” mūsu savstarpējā komunikācijā netiek apzīmēti LQTB komūnai piederīgas personas, bet vienkārši personas, kuras kādam no mums ir nepatīkams …”.*

Arī Komisijas sēdē U.Cinkmanis uzturēja sniegtos paskaidrojumus, norādot, ka turpmāk nepieļaus rīcību, kura var tikt vērtēta neviennozīmīgi.

Prokuratūras likuma 5.panta otrajā daļā noteikts, ka Prokurors ievēro Prokuroru ētikas kodeksa normas.

Prokuroru ētikas kodeksa sadaļas “Godīgums, objektivitāte, taisnīgums” 2.punktā noteikts, ka “Prokurors nedrīkst ar vārdiem vai rīcību radīt kļūdainu priekšstatu par savu neobjektivitāti vai aizspriedumainību, paust vai atbalstīt uzskatus, kas vērsti uz rases, dzimuma, reliģijas, nacionalitātes, invaliditātes, vecuma, seksuālās orientācijas, mantisko vai sociālo statusu ierobežojumu vai aizskārumu”. Lai gan U.Cinkmanis norāda, ka saruna, kuras laikā šie vārdi lietoti, bijusi privāta rakstura un lietotie vārdi *“gay”* un *“pidarasi”* nav attiecināti uz seksuālo orientāciju, bet gan šādi apzīmētas personas, kuras kādam no sarunas biedriem ir nepatīkamas, Komisija ieskatā šādu vārdu lietošana saprātīgam vērotājam var radīt kļūdainu priekšstatu par U.Cinkmaņa neobjektivitāti vai aizspriedumainību.

U.Cinkmaņa norādīto, ka minētā saruna bijusi privāta rakstura, kā arī koncerta apmeklējums noticis ārpus darba laika, Komisija vērtē kopsakarā ar Prokuroru ētikas kodeksa sadaļas “Ārpusdarba attiecības” 1.punktā noteikto, ka “Prokuroram jāveido sava ārpusdarba uzvedība tā, lai tā neapkaunotu prokurora vārdu, neradītu šaubas par prokurora objektīvu un godīgu pienākumu pildīšanu”. Vārdu, kas var tikt attiecināti uz seksuālajām minoritātēm tās nievājošā formā, kā arī video dzirdamo necenzēto, rupjo izsaucienu angļu valodā lietošana publiskā vietā, kas pievērš apkārtējo uzmanību, ir atzīstama par tādu, kas var radīt šaubas par prokurora objektīvu pienākumu pildīšanu, kā arī apkauno prokurora vārdu. Ar minētajām darbībām prokurors U.Cinkmanis ir arī pārkāpis Prokuroru ētikas kodeksa sadaļas “Prokuroru savstarpējās attiecības un uzvedības pamatprincipi” 3.punktā noteikto, ka “Prokurors nedrīkst lietot valodu, žestus un izdarīt darbības, kas var aizskart citas personas cieņu un godu”.

Komisija, izvērtējot tās rīcībā esošos materiālus, tajā skaitā videoierakstus, pārbaudes veicēja sniegtos atzinumus un prokurora U.Cinkmaņa sniegtos paskaidrojumus, secināja, ka U.Cinkmanis ir pieļāvis Prokuroru ētikas kodeksa sadaļas “Godīgums, objektivitāte, taisnīgums” 2.punkta, Prokuroru ētikas kodeksa sadaļas “Ārpusdarba attiecības” 1.punkta un Prokuroru ētikas kodeksa sadaļas “Prokuroru savstarpējās attiecības un uzvedības pamatprincipi” 3.punkta pārkāpumu.

Lemjot jautājumu par sodu, kāds būtu piemērojams prokuroram U.Cinkmanim, Komisija vērtē U.Cinkmaņa attieksmi, to, ka U.Cinkmanis savu vainu ir atzinis, izvērtējis savu rīcību un apņēmies turpmāk pārkāpumus nepieļaut, kā arī prokuroram U.Cinkmanim nav spēkā esošu disciplinārsodu. Tāpat ņemams vērā, ka U.Cinkmaņa uzvedība 2020.gada 17.oktobra latviešu metāla grupas “Skyforger” koncerta apmeklējuma laikā jau vairākkārt apspriesta Komisijā un savos paskaidrojumos U.Cinkmanis nožēlojis izdarīto un turpmāk solījis pārkāpumus nepieļaut. Tādēļ Komisijas ieskatā iespējams prokuroram U.Cinkmanim disciplinārsodu nepiemērot.

Tajā pašā laikā pārkāpumu raksturs un apstākļi, kādos pārkāpumi pieļauti, negatīvi ietekmē prokurora amata un iestādes prestižu kopumā. Tādēļ Komisija atzīst par atbilstošu piemērot Prokuroru ētikas kodeksā paredzēto morālo sankciju – publisku atvainošanos par ētikas pamatprincipu neievērošanu Komisijas noteiktā veidā, kuras neizpildīšana var būt par pamatu disciplinārsoda piemērošanai. Ievērojot to, ka pārkāpumi pieļauti publiskās vietās un šie pārkāpumi fiksēti publiski pieejamos interneta resursos video formātā, tad prokuroram U.Cinkamnim kā atbilstošākā morālā sankcija būtu piemērojama publiska atvainošanās, kas noformējama video formātā, iekļaujot tajā informāciju par Komisijas pieņemto lēmumu, situācijas raksturojumu, savas uzvedības novērtējumu un atvainošanos.

Ņemot vērā norādīto, Komisija

***nolēma***

1. Atzīt, ka Organizētās noziedzības un citu nozaru specializētās prokuratūras prokurors Uldis Cinkmanis ir pieļāvis Prokuroru ētikas kodeksa sadaļas “Godīgums, objektivitāte, taisnīgums” 2.punktā; Prokuroru ētikas kodeksa sadaļas “Ārpusdarba attiecības” 1.punktā un Prokuroru ētikas kodeksa sadaļas “Prokuroru savstarpējās attiecības un uzvedības pamatprincipi” 3.punktā noteikto uzvedības pamatprincipu pārkāpumus;
2. Organizētās noziedzības un citu nozaru specializētās prokuratūras prokuroram Uldim Cinkmanim par pieļautajiem Prokuroru ētikas kodeksa normu pārkāpumiem piemērot morālo sankciju – publisku atvainošanos par ētikas pamatprincipu neievērošanu, kas noformējama video formātā, iekļaujot tajā informāciju par Komisijas pieņemto lēmumu, situācijas raksturojumu, savas uzvedības novērtējumu un atvainošanos. Sagatavotā atvainošanās iesniedzama Komisijai līdz 2021.gada 22.martam.

Prokuroru atestācijas komisijas lēmums par morālo sankciju piemērošanu ir galīgs un nav pārsūdzams.

|  |  |
| --- | --- |
| Prokuroru atestācijas komisijas līdzpriekšsēdētājs | A.Ostapko |

DOKUMENTS IR PARAKSTĪTS AR DROŠU ELEKTRONISKO PARAKSTU

UN SATUR LAIKA ZĪMOGU